สนองนโยบาย
เรียกว่าขานรับนโยบายรัฐบาลเต็มที่ สำหรับพี่อู้ &#8220;สมชัย สัจจพงษ์&#8221; หลังจากที่ลุยเข้มปราบทุจริตในฐานะอธิบดีกรมศุลกากรมาแล้ว ล่าสุดก็ยังขานรับช่วยเหลือรากหญ้า ในฐานะประธานกรรมการธนาคารออมสิน
29 ต.ค. 2565

เรียกว่าขานรับนโยบายรัฐบาลเต็มที่ สำหรับพี่อู้ “สมชัย สัจจพงษ์” หลังจากที่ลุยเข้มปราบทุจริตในฐานะอธิบดีกรมศุลกากรมาแล้ว ล่าสุดก็ยังขานรับช่วยเหลือรากหญ้า ในฐานะประธานกรรมการธนาคารออมสิน 
สมชัย เปิดเผยว่า ธนาคารเตรียมจะปล่อยกู้รายย่อยระดับรากหญ้า หรือนาโนไฟแนนซ์ เพื่อช่วยแก้หนี้นอกระบบตามนโยบายรัฐบาล แต่ย้ำว่ามินิสินเชื่อของออมสินครั้งนี้ ต่างจากนาโนไฟแนนซ์ ของคลัง ที่ให้จัดตั้งเป็นบริษัทสินเชื่อรายย่อย (บย.) อย่างแน่นอน
ที่ผ่านมานั้น แบงก์ออมสินก็มีการทำโครงการธนาคารประชาชน ซึ่งปล่อยกู้กับสินเชื่อรายย่อย นำไปประกอบธุรกิจอยู่แล้ว ซึ่งปล่อยกู้วงเงินไม่เกิน 1 แสนบาท/ราย แต่สินเชื่อนาโนไฟแนนซ์ที่เตรียมออกนั้น จะมีวงเงินแตกต่างกัน อาจไม่เกิน 2 แสนบาท/ราย
สำหรับหลักเกณฑ์เบื้องต้น จะแตกต่างในด้านอัตราดอกเบี้ยและหลักประกัน ซึ่งต้องดูรายละเอียดให้ชัดเจนอีกครั้ง เพราะออมสินถือเป็นสถาบันการเงิน ไม่สามารถปล่อยกู้สินเชื่อความเสี่ยงสูงอย่างนาโนไฟแนนซ์ ในอัตราดอกเบี้ยสูงเกินกว่าธนาคารแห่งประเทศไทย (ธปท.) กำหนดไว้ได้
หากคลังอยากให้ออมสินเป็นอีกทางเลือกหนึ่งของคนจนเพื่อปล่อยกู้ความเสี่ยงสูง ก็ต้องออกประกาศกฎกระทรวงให้สามารถปล่อยกู้ในอัตราเกินกว่าที่ ธปท.กำหนดได้ ในขณะที่หลักเกณฑ์การปล่อยกู้ของ บย.นั้น มีอัตราดอกเบี้ยที่ 36% ต่อปี
เรื่องนี้ออมสินจะให้ความชัดเจนได้มากขึ้น หลังจากที่เอ็มดีใหม่ พี่บู๊ “ชาติชาย พยุหนาวีชัย” มารับตำแหน่งอย่างเป็นทางการ ในต้นปีหน้า
หลังจากที่มีการเซ็นสัญญาจ้างไปเมื่อวันที่ 17 ธ.ค.ที่ผ่านมา พี่บู๊ก็จะเข้ามาทำงานอย่างเต็มตัวในฐานะผู้อำนวยการออมสินคนใหม่ เริ่มทำงานในวันที่ 5 ม.ค. 2558 ที่จะถึงนี้
“เชื่อว่าหลังการเข้ามาของ ชาติชาย พยุหนาวีชัย ผู้อำนวยการธนาคารออมสินคนใหม่ จะทำให้การทำงานมีความชัดเจนมากขึ้น จึงได้สั่งการให้มีแผนเตรียมพร้อมไว้ โดยเงื่อนไขจะต้องสูงกว่า บย. อยู่แล้ว แต่ไม่ได้ออกมาแข่งกัน เป็นทางเลือกของประชาชน จะได้ไม่ต้องไปกู้หนี้นอกระบบ แต่ออมสินต้องดูหลักประกันว่าเป็นอย่างไร เพราะออมสินเป็นแบงก์ จึงต้องป้องกันความเสี่ยงที่จะเกิดขึ้นด้วย” 
งานนี้พร้อมรับไม้ สานต่อนโยบายเต็มที่...!